

2024. gada 3. janvārī

**No pirmdienas tiks uzsākti pasažieru pārvadājumi pa dzelzceļu maršrutā Viļņa – Rīga – Tallina**

**No pirmdienas, 6. janvāra, darbību uzsāk jaunais pasažieru vilcienu savienojums starp Baltijas valstu galvaspilsētām, ko nodrošinās Lietuvas, Latvijas un Igaunijas pārvadātāji pa dzelzceļu - “LTG Link” posmā Viļņa – Rīga, “Vivi” posmā Rīga – Valga un ‘’Elron’’ posmā Valga – Tallina. Lai novērtētu maršruta priekšrocības, plānots, ka pirmdien pirmajā braucienā dosies arī visu trīs pārvadātāju – ‘’Vivi’’, ‘’Elron” un “LTG Link” – vadība.**

"Jaunais dzelzceļa savienojums starp Viļņu, Rīgu un Tallinu ir svarīgs solis Baltijas valstu reģionālās mobilitātes uzlabošanā. Tas ne tikai savieno mūsu galvaspilsētas ērtāk un efektīvāk, bet arī simbolizē ciešu sadarbību starp Baltijas valstīm, lai nodrošinātu mūsdienīgu un pasažieriem draudzīgu transporta risinājumu. Paldies "Vivi" par ieguldīto darbu!", pauž Latvijas republikas satiksmes ministrs Kaspars Briškens.

Pirmajā etapā savienojums tiks īstenots ar visu trīs pārvadātāju ritošo sastāvu un sastāvēs no divām pārsēšanās reizēm – vienas Rīgā, bet otras Valgā, pārsēšanās laikam starp reisiem sastādot 12 – 19 minūtes. Vienlaikus, turpinot darbu pie savienojuma pilnveidošanas, paredzēts, ka jau tuvākajā laikā pārsēšanās reižu skaits varētu tikt samazināts.

“Vilcienu kustības grafiku savstarpēja saskaņošana ir pirmais solis pasažieriem draudzīgu pārvadājumu pa dzelzceļu izveidē starp Baltijas valstīm. Darbs pie pārrobežu mobilitātes veicināšanas noteikti turpināsies, vienlaikus jau pašlaik izveidotais savienojums atspoguļo visu trīs pārvadātāju kopīgos mērķus un spēju sadarboties,” norāda AS “Pasažieru vilciens” valdes priekšsēdētājs Raitis Nešpors.

Izveidotā savienojuma nozīmīgumu izceļ arī “Elron” izpilddirektors Lauri Betlem: “Saskaņojot vilcienu kustības sarakstus Igaunijā, Latvijā un Lietuvā, mēs esam izveidojuši regulāru vilcienu savienojumu starp trim valstīm, kāds nav bijis gandrīz 30 gadus. Un, lai gan teorētiski starp galvaspilsētām ir bijusi iespēja pārvietoties ar vilcienu arī iepriekš, jaunie grafiki padarīs pārsēšanos ievērojami ērtāku. Tāpat šis savienojums ir īpaši svarīgs Dienvidigaunijai, jo tas ievērojami uzlabos reģiona starptautisko integritāti.”

Savukārt Lietuvas pārvadātāja “LTG Link” izpilddirektore Kristina Meide atzīmē, ka ir skaidrs pieprasījums pēc ērta vilcienu savienojuma starp Baltijas valstu galvaspilsētām. "Pirms gada uzsāktais vilcienu savienojums starp Viļņu un Rīgu ir izraisījis ievērojamu interesi. Pirmajā gadā šajā maršrutā ceļojuši vairāk nekā 62 000 pasažieru. Mēs ceram, ka ar jauno savienojumu ar Tallinu un universitātes pilsētu Tartu varēsim labāk apmierināt pasažieru vajadzības."

Saskaņā ar apstiprināto vilcienu kustības sarakstu virzienā no Viļņas uz Tallinu pārvadātāja “LTG Link” nodrošinātais ikdienas dīzeļvilciena reiss Viļņa (07.05) – Rīga (11.04) pielāgots “Vivi” dīzeļvilciena reisam Rīga (11.16) – Valga (13.51), kas saskaņots ar “Elron” dīzeļvilciena reisu Valga (14.10) – Tallina (17.34). Savukārt virzienā no Tallinas uz Viļņu “Elron” nodrošinātais ikdienas dīzeļvilciens Tallina (10.25) – Valga (13.54) pielāgots “Vivi” dīzeļvilciena reisam Valga (14.11) – Rīga (16.37), kas saskaņots ar “LTG Link” dīzeļvilciena reisu Rīga (16.55) – Viļņa (21.03).

Kopējais braucienā pavadītais laiks no Tallinas līdz Viļņai šobrīd aizņem aptuveni 10,5 stundas, tomēr pēc dzelzceļa infrastruktūras remontdarbu pabeigšanas Igaunijas teritorijā paredzams, brauciena laiks varētu samazināties par aptuveni stundu.

Vilcienu satiksmes savienojums Viļņa – Rīga – Tallina paredz šādas pieturas:

* Lietuvas teritorijā – Viļņa, Kaišiadorys, Jonava, Kėdainiai, Radvilškis, Šiauliai, Joniškis;
* Latvijas teritorijā – Jelgava, Rīga, Zemitāni, Jugla, Inčukalns, Sigulda, Līgatne, Ieriķi, Cēsis, Lode, Valmiera, Strenči, Lugaži;
* Igaunijas teritorijā - Valga, Elva, Tartu, Jõgeva, Tamsalu, Tapa, Ülemiste, Kitseküla, Tallina.

Sākotnēji vilciena biļete braucienam katras valsts teritorijā būs jāiegādājas atsevišķi pie katra pārvadātāja.

* **Posmā Tallina – Tartu – Valga** vilciena biļetes pieejamas [“Elron” tīmekļvietnē](https://elron.ee/) (pārdošanā līdz pat 14 dienām iepriekš), biļešu automātos vai pie klientu apkalpošanas speciālistiem vilcienā. Numurētas sēdvietas ar rezervācijas iespēju pieejamas tikai braucienam pirmās klases vagonā.
* **Posmā Valga – Rīga** vilciena biļetes pieejamas [“Vivi” tīmekļvietnē](https://vivi.lv/lv/informacija-pasazieriem/reisi-uz-vilnu-un-tallinu/) un mobilajā lietotnē (pārdošanā 10 dienām iepriekš), biļešu kasēs un pie konduktora – kontroliera vilcienā. Sēdvietas vilcienā nav numurētas.
* **Posmā Rīga – Viļņa** vilciena biļetes pieejams [“LTG Link” tīmekļvietnē](https://ltglink.lt/en) (pārdošanā līdz pat 30 dienām iepriekš), mobilajā aplikācijā vai pie klientu apkalpošanas speciālistiem vilcienā. Sēdvietas vilcienā ir numurētas. Pieejamas biļetes braucienam pirmās klases vagonā. Brauciena laikā pieejamas vieglas uzkodas un atspirdzinājumi.

Šobrīd norisinās darbs pie vienotas biļetes formāta izstrādes un iegādes kanālu pilnveidošanas.

Detalizētāka informācija par vilcienu kustību uz Viļņu un Tallinu pieejama ‘’Vivi’’ tīmekļvietnē [šeit](https://vivi.lv/lv/informacija-pasazieriem/reisi-uz-vilnu-un-tallinu/).

“Vivi” ir vilciena pasažieru pārvadājumu zīmols, kas pieder AS “Pasažieru vilciens”.

AS “Pasažieru vilciens” veic vilciena pasažieru pārvadājumus ar zīmolu “Vivi”, sniedz ritošā sastāva remonta pakalpojumus un nodrošina komercreisu servisu. AS “Pasažieru vilciens” ir dibināta 2001. gadā, 2023. gadā uzsākta pasažieru pārvadājumu modernizācija, ieviests jauns pasažieru apkalpošanas standarts un vilciena pasažieru pārvadājumu zīmols “Vivi”. 2023. gadā tika pārvadāti 17,1 miljons pasažieru, 98,36% reisu izpildot precīzi pēc vilcienu kursēšanas grafika. Uzņēmums nodarbina vairāk nekā 950 darbinieku.

Papildu informācijai:

Edgars Butāns

“Vivi” Komunikācijas un mārketinga daļas vadītājs

AS “Pasažieru vilciens”

Mob. tālr. nr. 29837421

E-pasta adrese: [edgars.butans@vivi.lv](mailto:edgars.butans@vivi.lv)

Kristo Mäe

“Elron” Komunikācijas vadītājs

Mob. Tālr. nr. +372 5310 0300

E-pasta adrese: [press@elron.ee](mailto:press@elron.ee)

Olga Malaškevičienė

“LTG Link” Komunikācijas partnere

Mob. Tālr. nr. +370 614 64 733

E-pasta adrese: [olga.malaskeviciene@ltg.lt](mailto:olga.malaskeviciene@ltg.lt)